Konstitueret direktør Pia Nielsen er ansat som ny, administrerende direktør på TV2/Nord.

En enig bestyrelse har peget på Pia Nielsen i et bredt ansøgerfelt som den bedst kvalificerede til jobbet. - Pia Nielsen har allerede bevist, at hun er den rette til jobbet gennem de seneste fem måneder, hvor hun har fungeret som konstitueret direktør, siger bestyrelsesformand Ole Carlsen. TV2/Nord står over for meget store udfordringer i den nære fremtid med blandt andet en ekstra times sendetid i 2009 og en omfattende fornyelse af det tekniske udstyr på stationen. - Det bliver vildt, sjovt og spændende, men jeg har også stor respekt for det store arbejde, der ligger i den tekniske fornyelse og den kæmpe udfordring, der venter med ekstra sendetid fra 1. november næste år, siger den nyudnævnte direktør. Pia Nielsen er 37 år og har tidligere arbejdet for Zentropa, hvor hun blandt andet har været teknisk ansvarlig for Lars Von Triers storfilm "Dancer In The Dark".